
REPUBLIKA HRVATSKA
ISTARSKA ŽUPANIJA 
OPĆINA SVETVINČENAT
Općinsko vijeće 

KLASA: ________________
URBROJ.: 2163-35-1-1
Svetvinčenat, ___08. 2026

         Na temelju članka 10. Zakona o zaštiti od buke („Narodne novine“ broj 30/09, 55/13, 153/13, 41/16, 114/18 i 14/21) i članka 32. Statuta Općine Svetvinčenat („Službene novine Općine Svetvinčenat“ broj 2/13, 2/21, 5/26), Općinsko vijeće Općine Svetvinčenat na sjednici održanoj dana ___ kolovoza 2026. godine donosi


ODLUKU
o dozvoljenom prekoračenju najviše dopuštene razine buke


Članak 1.
Ovom Odlukom određuju se područja na kojima je dozvoljeno prekoračenje najviše dopuštene razine buke na otvorenim prostorima Općine Svetvinčenat (naselja, ulice i dijelovi ulica, trgovi i druge lokacije), razlozi prekoračenja istog te putovi dolaska i odlaska sudionika događanja.
Najviša dozvoljena razina buke na ulici, dijelovima ulice i naseljima, trgovima i drugim lokacijama utvrđena je „Pravilnikom o najvišim dopuštenim razinama buke u sredini u kojoj ljudi rade i borave“ („Narodne novine“ broj 143/21).

Članak 2.
Dozvoljava se prekoračenje dopuštene razine buke radi zadovoljenja potreba održavanja javnih skupova i organiziranja razonode, zabavnih i sportskih priredbi i drugih aktivnosti na otvorenom ili u zatvorenom prostoru za stanovništvo i goste, za sljedeće lokacije na području Općine Svetvinčenat:
· Naselje Svetvinčenat, za vrijeme održavanja manifestacija na području naselja Svetvinčenat
· Naselje Juršići, za vrijeme održavanja manifestacija na području naselja Juršići
· Naselje Režanci, za vrijeme održavanja manifestacija na području naselja Režanci
· Naselje Smoljanci, za vrijeme održavanja manifestacija na području naselja Smoljanci.

Članak 3.
	Prekoračenje najviše dopuštene razine buke iz članka 2. ove Odluke dozvoljava se za vrijeme održavanja manifestacija koje organizira ili suorganizira Općina Svetvinčenat ili Turistička zajednica Općine Svetvinčenat, a najdulje do 04.00. sata iza ponoći.
	Za manifestacije na području Općine Svetvinčenat koje organiziraju sportske, kulturne i druge udruge, društva, odnosno drugi organizatori, prekoračenje najviše dopuštene razine buke dozvoljava se za vrijeme održavanja manifestacija, a najdulje do 03.00. sati iza ponoći.



Članak 4.
	Buka koja nastaje uslijed manifestacija iz članka 3. ove Odluke, ne smije u drugim ulicama ili dijelovima ulica te u ostalim dijelovima naselja prelaziti dopuštene granice.

Članak 5.
	Iznimno, u cilju omogućavanja organizacije javnih događanja koja svojim karakterom i vremenom trajanja zahtijevaju određivanje uvjeta propisanih ovom Odlukom, Općinski načelnik može za takvo javno događanje posebnim aktom (dozvolom) odrediti drugačije uvjete.

Članak 6.
	Putevi za dolaženje i odlaženje sudionika navedenih manifestacija za automobile i pješake su svi prometni pravci, ulice, ceste i trgovi, šetališta, parkovi i sl., koji nisu u to vrijeme propisno zatvoreni znakovima ili se nalaze pod privremenom prometnom regulacijom u sklopu predmetnih manifestacija.

Članak 7.
	U periodu održavanja manifestacija, uporaba elektroakustičkih i akustičnih uređaja na otvorenom u sklopu objekata registriranim za obavljanje ugostiteljske djelatnosti koji se nalaze unutar lokacija navedenih u članku 2. ove Odluke, dopuštena je najdulje do 03.00. sati iza ponoći.
	Izvan perioda održavanja manifestacija, uporaba elektroakustičkih i akustičnih uređaja na otvorenom, u sklopu objekata registriranim za obavljanje ugostiteljske djelatnosti koji se nalaze unutar lokacija navedenih u članku 2. ove Odluke, dopuštena je najdulje do 02.00. sati iza ponoći.
	Buka koja nastaje uporabom elektroakustičkih i akustičnih uređaja i ostalih izvora buke uslijed manifestacija, ne smije prelaziti najviše dopuštene razine buke propisane pravilnikom kojim su propisane najviše dopuštene razine buke na otvorenom prostoru.

Članak 8.
	Nadzor nad provedbom ove Odluke provode komunalni redari Općine Svetvinčenat.
	Pri provedbi nadzora, komunalni redari Općine Svetvinčenat ovlašteni su poduzimati upravne mjere, pokrenuti prekršajni postupak i naplatiti kaznu na mjestu počinjenja prekršaja, sukladno odredbama Zakona o zaštiti od buke.
	Postupanje komunalnih redara Općine Svetvinčenat temeljem ovlaštenja iz Zakona o zaštiti od buke i propisa donesenih na temelju istog, ne isključuje postupanje sanitarne inspekcije Državnog inspektorata, kao nadležnog tijela uprave sukladno odredbama istoga Zakona.

Članak 9.
	Ova Odluka stupa na snagu osmog dana od dana objave u „Službenim novinama Općine Svetvinčenat“.

